CELEX: 32020D1807
Language: hu
Date: 2020-11-27 00:00:00
Title: A Bizottság (EU) 2020/1807 végrehajtási határozata (2020. november 27.) az Egyesült Királyság Egészségügyi és Biztonsági Hivatala által a Biobor JF biocid termék forgalmazásának és felhasználásának az 528/2012/EU európai parlamenti és tanácsi rendelet 55. cikkének (1) bekezdése szerinti engedélyezése érdekében hozott intézkedés meghosszabbításáról (az értesítés a C(2020) 8158. számú dokumentummal történt) (Csak az angol nyelvű szöveg hiteles)

2020.12.1.   
               
               
                  HU
               
               
                  Az Európai Unió Hivatalos Lapja
               
               
                  L 402/138
               
            
         A BIZOTTSÁG (EU) 2020/1807 VÉGREHAJTÁSI HATÁROZATA
         (2020. november 27.)
         az Egyesült Királyság Egészségügyi és Biztonsági Hivatala által a Biobor JF biocid termék forgalmazásának és felhasználásának az 528/2012/EU európai parlamenti és tanácsi rendelet 55. cikkének (1) bekezdése szerinti engedélyezése érdekében hozott intézkedés meghosszabbításáról
         
            
               (az értesítés a C(2020) 8158. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 55. cikke (1) bekezdésének harmadik albekezdésére, összefüggésben a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (2) 131. cikkével,
         mivel:
         
                     (1)
                  
                  
                     2020. április 30-án az Egyesült Királyság Egészségügyi és Biztonsági Hivatala (a továbbiakban: illetékes hatóság) az 528/2012/EU rendelet 55. cikke (1) bekezdésének első albekezdésével összhangban határozatot fogadott el arról, hogy 2020. október 27-ig engedélyezi a Biobor JF biocid termék forgalmazását és felhasználását a légi járművek üzemanyagtartályainak és üzemanyagrendszereinek megelőző és helyreállító antimikrobiális kezelése céljából (a továbbiakban: intézkedés). Az illetékes hatóság értesítette a Bizottságot és a többi tagállam illetékes hatóságait az intézkedésről és annak indokairól, összhangban az említett rendelet 55. cikke (1) bekezdésének második albekezdésével.
                  
               
                     (2)
                  
                  
                     Az illetékes hatóság által szolgáltatott információk szerint az intézkedésre a közegészség védelme érdekében volt szükség. A repülőgépek parkírozásának és tárolásának következtében a víz leülepedhet az üzemanyagban. A mikrobiológiai szennyezettséget mikroorganizmusok, például baktériumok, penészgombák és élesztőgombák okozzák, amelyek a leülepedett vízben növekednek, és a tüzelőanyag és a víz közös felületén táplálkoznak az üzemanyagban lévő szénhidrogénekből. Ha a légi járművek üzemanyagtartályainak és üzemanyagrendszereinek mikrobiológiai szennyezettségét hagyják fokozódni, az a légi jármű motorjának meghibásodásához vezethet és veszélyeztetheti annak légi alkalmasságát, valamint az utasok és a személyzet biztonságát. A Covid19-világjárvány és az abból eredő repülési korlátozások ahhoz vezettek, hogy számos repülőgépet ideiglenesen parkíroznak. A légi járművek kényszerű helyben állása a mikrobiológiai szennyezettséget tovább súlyosbító tényező.
                  
               
                     (3)
                  
                  
                     A Biobor JF 2,2’-(1-metiltrimetiléndioxi)bisz-(4-metil-1,3,2-dioxaborinánt) (CAS-szám: 2665-13-6) és 2,2’-oxibisz (4,4,6-trimetil-1,3,2-dioxaborinánt) (CAS-szám: 14697-50-8) tartalmaz az 528/2012/EU rendelet V. mellékletében meghatározottak szerinti 6. terméktípusba (Termékek eltarthatóságát biztosító tartósítószerek) tartozó biocid termékekben felhasználható hatóanyagként. Mivel az 528/2012/EU rendeletben említett, a biocid termékekben található valamennyi létező hatóanyag szisztematikus vizsgálatára irányuló munkaprogramban (3) e hatóanyagok nem szerepelnek, értékelésük és jóváhagyásuk nélkül az őket tartalmazó biocid termékek sem engedélyezhetők nemzeti vagy uniós szinten.
                  
               
                     (4)
                  
                  
                     A Bizottsághoz 2020. augusztus 20-án indokolással ellátott kérelem érkezett az illetékes hatóságtól, az intézkedésnek az 528/2012/EU rendelet 55. cikke (1) bekezdése harmadik albekezdésének megfelelő meghosszabbítására vonatkozóan. Az indokolással ellátott kérelem benyújtását az azzal kapcsolatos aggodalmakra alapozták, hogy a légi közlekedés biztonságát továbbra is veszélyeztetheti a légi járművek üzemanyagtartályainak és üzemanyagrendszereinek mikrobiológiai szennyezettsége, valamint arra az érvre, hogy a Biobor JF alapvető fontosságú az ilyen mikrobiológiai szennyezettség megakadályozásában.
                  
               
                     (5)
                  
                  
                     Az illetékes hatóság által szolgáltatott információk szerint a légijármű- és hajtóműgyártók által a mikrobiológiai szennyezettség kezelésére javasolt egyetlen alternatív biocid terméket 2020 márciusában kivonták a forgalomból a hajtóművek működésében az e termékkel való kezelést követően jelentkező súlyos rendellenességek miatt.
                  
               
                     (6)
                  
                  
                     Amint azt az illetékes hatóság jelezte, a meglévő mikrobiológiai szennyezettség kezelésére szolgáló alternatív eljárás a tartályban történő kézi eltávolítás a légi jármű üzemanyag-mentesítését és tisztítását követően. Ez nem mindig lehetséges a légi jármű hosszú ideig történő parkírozása vagy tárolása esetén szükséges további karbantartási tevékenységek mellett. Ezenkívül a szennyezett tartályok kézi tisztítása az azt végzők mérgező gázoknak való kitettsége miatt is kerülendő.
                  
               
                     (7)
                  
                  
                     Az illetékes hatóság által szolgáltatott információk szerint a Biobor JF gyártója már intézkedéseket hozott a termék rendes engedélyeztetése érdekében, és várhatóan a közeljövőben benyújtja a termékben lévő hatóanyagok jóváhagyására irányuló kérelmet. A hatóanyagok jóváhagyása és a biocid termék ezt követő engedélyezése tartós megoldást jelentene a jövőre nézve, de az eljárások befejezéséig még jelentős időre lesz szükség.
                  
               
                     (8)
                  
                  
                     Mivel a légi járművek üzemanyagtartályainak és üzemanyagrendszereinek mikrobiológiai szennyezettsége ellenőrzésének hiánya veszélyeztetheti a légi közlekedés biztonságát, és ezt a veszélyt nem lehet megfelelően kezelni más biocid termék felhasználásával vagy más módon, helyénvaló lehetővé tenni az Egyesült Királyság illetékes hatósága számára, hogy az intézkedést kiterjessze.
                  
               
                     (9)
                  
                  
                     Tekintettel arra, hogy az intézkedés 2020. október 28-án hatályát vesztette, ennek a határozatnak visszamenőleges hatállyal kell bírnia.
                  
               
                     (10)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            Az Egyesült Királyság Egészségügyi és Biztonsági Hivatala a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásban említett átmeneti időszak végéig, de legkésőbb 2022. május 1-jéig meghosszabbíthatja a légi járművek üzemanyagtartályainak és üzemanyagrendszereinek megelőző és helyreállító antimikrobiális kezelésére szolgáló Biobor JF biocid termék forgalmazására és felhasználására vonatkozó engedélyt.
            Észak-Írország esetében azonban ezt az engedélyt 2022. május 1-jéig meghosszabbíthatja.
         
         
            2. cikk
            Ennek a határozatnak az Egyesült Királyság Egészségügyi és Biztonsági Hivatala a címzettje.
            Ezt a határozatot 2020. október 28-tól kell alkalmazni.
         
         
            Kelt Brüsszelben, 2020. november 27-én.
            
               
                  a Bizottság részéről
               
               Sztella KIRIAKÍDISZ
               
                  a Bizottság tagja
               
            
         
         
            (1)  HL L 167., 2012.6.27., 1. o.
         
         
            (2)  HL L 29., 2020.1.31., 7. o.
         
         
            (3)  A Bizottság 1062/2014/EU felhatalmazáson alapuló rendelete (2014. augusztus 4.) a biocid termékekben található valamennyi létező hatóanyag szisztematikus vizsgálatára irányuló, az 528/2012/EU európai parlamenti és tanácsi rendeletben említett munkaprogramról (HL L 294., 2014.10.10., 1. o.) II. melléklete.